A Bizottság 2837/93/EGK rendelete

(1993. október 18.)

a 2019/93/EGK tanácsi rendeletnek a hagyományos olívatermelő területeken található olajfaligetek gondozása tekintetében történő alkalmazása részletes szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az egyes mezőgazdasági termékek vonatkozásában a kisebb égei-tengeri szigetek javára hozott egyedi intézkedésekről szóló, 1993. július 19-i 2019/93/EGK tanácsi rendeletre és különösen annak 11. cikke (2) bekezdésére [1],

mivel a 2019/93/EGK rendelet a hagyományos olívatermelő területek olajfaligeteinek gondozásához éves hektáronkénti átalánytámogatást ír elő, azzal a feltétellel, hogy az olajfaligeteket folyamatosan a termelésre alkalmas állapotban tartják; mivel ennek megfelelően meg kell állapítani a szóban forgó támogatási rendszer végrehajtási szabályait, beleértve a támogatásnyújtásra vonatkozó feltételeket, valamint az ellenőrzéssel kapcsolatos rendelkezéseket;

mivel az érintett területeken a termesztési feltételek és hagyományos módszerek változatossága következtében az olajfaligetek megfelelő gondozási feltételeinél a helyi gyakorlat és hagyományok alapján szükségesnek tartott gondozási munkákat kell alapul venni;

mivel az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,

ELFOGADTA EZT A RENDELETET:

1. cikk

Az olajfaligetek gondozását célzó, a 2019/93/EGK rendelet 11. cikkében meghatározott hektáronkénti átalánytámogatás a következő területeken nyújtandó:

a) amelyeken az állománysűrűség legalább 50 fa/hektár;

b) ahol megfelelően végzik a helyi gyakorlattal és hagyományokkal összhangban álló gondozási munkákat az olajfaligetek jó állapotban tartása érdekében;

c) amelyekről az olívaolaj-termelést szolgáló olajfaligetek esetén a 2261/84/EGK tanácsi rendelet [2] 3. cikkének megfelelően meghatározott termésnyilatkozatot nyújtottak be;

d) amelyekre vonatkozóan a 2. cikkel összhangban támogatási kérelmet nyújtottak be.

2. cikk

(1) A támogatási kérelmet az érintett termelőknek minden évben legkésőbb június 15-ig kell benyújtani az illetékes szervhez. 1993-ban az említett kérelmet legkésőbb 1993. november 30-ig kell benyújtani.

Ha a kérelmet a határidő leteltét követően nyújtják be, a vis maior eseteit kivéve, a támogatásnak a termelőt a kérelem időben történő benyújtása esetén megillető összege munkanaponként 1 %-kal csökken. Ha a késedelem a 20 napot meghaladja, a kérelmet el kell utasítani.

A támogatást minden évben október 16. és november 30. között fizetik ki. 1993-ban a kifizetést legkésőbb 1993. december 31-ig folyósítják.

(2) A támogatási kérelemnek tartalmaznia kell legalább az alábbi adatokat:

- a kérelmező családi és keresztnevét, címét,

- a megművelt földterület hektárban számított nagyságát,

- az érintett olajfák számát,

- az olívaolaj-termelést szolgáló olajfaligetek esetén az utoljára beadott termésnyilatkozatra való hivatkozást,

- a földterületre vonatkozó ingatlan-nyilvántartási bejegyzésre való hivatkozást, illetve a területek ellenőrzéséért felelős szerv által elismert, ezzel egyenértékű hivatkozást.

3. cikk

Görögország közigazgatási és helyszíni ellenőrzéseket folytat a támogatási feltételek betartása tekintetében.

A helyszíni ellenőrzések minden közigazgatási egységben, nomoszban kiterjednek a benyújtott támogatási kérelmek legalább 10 %-ára. Az alkalmazás első évében ez az arány még 5 %-ra korlátozódik. Abban az esetben, ha valamelyik nomoszban jelentős számú szabálytalanságot tárnak fel, a szóban forgó évben az illetékes hatóságok további ellenőrzéseket is folytatnak, és abban a nomoszban a következő évre megemelik az ellenőrizendő kérelmek arányát.

Az illetékes hatóság kockázatelemzés alapján, reprezentatív mintavételre törekedve határozza meg a helyszíni ellenőrzésre kiválasztott kérelmeket.

A helyszíni ellenőrzésekhez tartozik:

- a kérelembe tartozó összes terület felmérése,

- az olajfaligetek termelésre alkalmas állapotban tartásának ellenőrzése,

- a minimális sűrűségre vonatkozó előírás betartásának ellen- őrzése.

4. cikk

(1) Abban az esetben, ha kiderül, hogy a tényleges terület nagyobb a támogatási kérelemben megadottnál, a támogatás a bejelentett adat alapján kerül kiszámításra.

(2) Abban az esetben, ha az ellenőrzés eredményeképpen kiderül, hogy a földterület bejelentett nagysága legfeljebb 20 %-kal meghaladja a tényleges nagyságot, a támogatás a tényleges és a megállapított többletterülettel csökkentett területnagyság alapján kerül kiszámításra.

(3) Abban az esetben, ha a többletterület meghaladja a (2) bekezdésben megállapított mértéket, a szóban forgó évre vonatkozó kérelmet elutasítják. Abban az esetben továbbá, ha a kérelmet szándékosan meghamisították, illetve ha a kérelmezőt súlyos gondatlanság terheli a kérelem kitöltésével kapcsolatban, úgy a kérelmező a következő évben sem jogosult a támogatásra.

(4) Nem nyújtható támogatás abban az esetben, ha nem tartották be az olajfaligetek megfelelő gondozására és a minimális sűrűségre vonatkozó követelményeket.

(5) Abban az esetben, ha az ellenőrzést a kérelmező magatartása miatt nem lehet elvégezni, a vis maior esetét kivéve, a szóban forgó évre nem nyújtható támogatás. Az érdekelt félnek írásos bizonyítékot kell benyújtania az illetékes hatóságokhoz az ellenőrzésre kitűzött időponttól számított 10 napon belül a vis maiort képező tényezőkről.

5. cikk

Görögország minden év december 31-ig értesíti a Bizottságot a következőkről:

1. a támogatási kérelmek száma, valamint a támogatásban részesülő terület hektárban és nomoszonként;

2. a kérelmek és az ellenőrzött területek aránya;

3. a szabálytalanságok száma és az érintett területek.

Az 1993-ra vonatkozó információkat legkésőbb 1994. február 28-ig kell benyújtani.

6. cikk

(1) Amennyiben a támogatást jogosulatlanul folyósították, az illetékes szervezeti egységeknek vissza kell fizettetniük a kifizetett összeget, a kifizetéstől a visszafizetésig terjedő időszakra számított kamatokkal együtt. A kamat mértéke a nemzeti törvények alapján a hasonló ügyletek során alkalmazott hatályos kamatláb.

(2) A visszafizetett támogatást és annak kamatait át kell utalni a kifizető szervezeti egység, illetve hivatal részére, amely a közösségi finanszírozással arányos összeget levonja az Európai Mezőgazdasági Orientációs és Garanciaalapból finanszírozott kiadásokból.

7. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. október 18-án.

a Bizottság részéről

René Steichen

a Bizottság tagja

[1] HL L 184., 1993.7.27., 1. o.

[2] HL L 208., 1984.8.3., 3. o.

--------------------------------------------------